Gandia rep el Premi de Qualitat Xarxa Espanyola de Ciutats Saludables 2020
24 març 2021

## Gandia rep el Premi de Qualitat Xarxa Espanyola de Ciutats Saludables 202024 març 2021Última actualització: 24 març 2021

![](../gestion/img/484974f4af4d68ce40f2b626e4fae6b3e7bf01f195abdbf32045597832a0e045.jpg)  
  

La **regidora delegada de Sanitat i Polítiques Saludables, Liduvina Gil**, acompanyada per la **presidenta de la Junta del Districte de Beniopa, Amparo Victoria**, ha anunciat aquest matí que la ciutat de Gandia ha sigut guardonada amb el Premi de Qualitat RECS 2020 (Xarxa Espanyola de Cuitats Saludables) dins la categoria "Foment de Desenvolupament Urbà Saludable i Sostenible". Es tracta d'uns premis reconeguts amb dues categories (fins a 20.000 habitants i més de 20.000) que convoca la Federació Espanyola de Municipis i Províncies i el Ministeri de Sanitat cada any per a recavar dades i difondre actuacions destacades que les localitats del país desenvolupen per millorar la qualitat de vida i la salut de la seua ciutadania.

Aquest premi sorgeix d'una iniciativa proposada per l'Espai Veïnal de Salut de Gandia (òrgan de representació d'associacions veïnals municipals) en 2018 que va impulsar l'àrea de Sanitat de l'Ajuntament en el marc del IV Pla de Salut de la Comunitat Valenciana i de l'Estratègia de Promoció de la Salut i Prevenció en el Sistema Nacional de Salut, on també participen el Departament de Salut Pública i l'Hospital de la ciutat, així com diversos departaments del consistori.

Pel que fa al projecte, Gil ha explicat que al mes de febrer de 2020 abans que sorgira la pandèmia es van organitzar, prèvia presentació i consens amb la Junta del Districte i les associacions veïnals i agents representants de Beniopa i Corea, jornades amb tallers formatius orientats fonamentalment a la participació femenina per a planificar passejades que ajudaren a la ciutadania a "_explorar els espais urbans més concorreguts de Gandia per tal fer propostes de millora en el disseny de places i carrers_". Una informació que ha facilitat l'obtenció d'un informe que s'ha editat en un llibret.

Més en detall, la regidora de Sanitat ha assenyalat que l'objectiu de la proposta de la passejada pel barri de Beniopa, que dóna continuïtat a l'acció iniciada a Corea en 2018, és analitzar l'espai urbà i obtenir informació "_a partir de l'experiència quotidiana dels veïns i veïnes per a identificar aquelles dificultats materials (mobiliari obstaculitzant o mal disposat, voreres massa estretes o manca de passos de vianants segurs inaccessibles) que impedeixen que les persones puguen fer ús i gaudir de la ciutat en igualtat de condicions_".

D'altra banda, Gil ha mostrat la seua satisfacció per un "_premi conjunt fruit de la participació veïnal que ajuda a continuar en aquesta línia de treball basada en la participació i, sobretot, en la igualtat i la inclusió entre homes i dones_", i ha confirmat que a partir del 25 de març l'equip tècnic de l'Ajuntament de Gandia visitarà el barri de Beniopa per concloure el projecte que es va interrompre a causa de la crisi sanitària.

Per la seua part, Victoria ha destacat la "_resposta positiva de les persones que xafen els carres i places de Beniopa, que són qui millor coneixen la realitat del barri_", i ha incidit en el fet que "_aquesta forma d'observar la nostra ciutat des del marc de la inclusió és una ferramenta molt útil i potent per a poder reflexionar i decidir si el disseny urbanístic de la nostra ciutat pot generar desigualtats entre les persones_".

Per últim, la presidenta de la Junta del Districte de Beniopa també ha subratllat que aquest projecte demostra que "_no sempre és necessari invertir grans quantitats de diners si atenem l'experiència de la ciutadania_".

[Twittear](https://twitter.com/share)